《县斋 三山亭》
宋代·朱之纯

俗易风移古道还，县斋叠石作三山。因怜席上红尘少，赢得壶中白日闲。

想见六鳌擎水下，坐看双鹤落云间。何须更叩黄金阙，只此幽亭是玉关。

作者简介：徽州休宁人。理宗宝祐间在太学有声。时宦官董宋臣之党用权，天下侧目，之纯率诸生抗疏请斥去妖邪，以肃朝纲。度宗咸淳间，授平江府教授，以禄不及亲，隐居不出。